APSTIPRINĀTS

Ar valsts pētījumu programmas

“Ilgtspējīga teritorijas attīstība un racionāla zemes resursu izmantošana”

īstenošanas un uzraudzības komisijas

(izveidota ar VARAM 09.06.2020. rīkojumu Nr. 1-2/85)

13.07.2020 lēmumu Nr. 1

**Valsts pētījumu programmas “Ilgtspējīga teritorijas attīstība un racionāla zemes resursu izmantošana” projektu pieteikumu**

**atklātā konkursa nolikums**

**I. Vispārīgie jautājumi**

1. Nolikums nosaka valsts pētījumu programmas “Ilgtspējīga teritorijas attīstība un racionāla zemes resursu izmantošana” (turpmāk – programma) projektu pieteikumu atklāta konkursa (turpmāk – konkurss) organizēšanu un īstenošanu, ievērojot Ministru kabineta 2018. gada 4. septembra noteikumus Nr. 560 “Valsts pētījumu programmu projektu īstenošanas kārtība” (turpmāk – MK noteikumi) un Ministru kabineta 2020. gada 14. maija rīkojumu Nr. 264 “Par valsts pētījumu programmu “Ilgtspējīga teritorijas attīstība un racionāla zemes resursu izmantošana”” (turpmāk – MK rīkojums).

2. Nolikums izstrādāts, pamatojoties uz MK noteikumu 16. punktu.

3. Programmas ietvaros konkursam pieejamais valsts budžeta finansējums ir 405 000 *euro*, no tiem 28 350 *euro* ir paredzēti administratīvo izmaksu segšanai.

4. Projekta īstenošanas termiņš programmas ietvaros ir 24 mēneši, sākot ar MK noteikumu 43. punktā minētā līguma parakstīšanas dienu. Apstiprināta projekta īstenošanas termiņu var pagarināt MK noteikumu 39. punktā noteiktajā kārtībā.

5. Viena projekta pieteikuma maksimālais finansējums nepārsniedz 376 550 *euro*.

6. Latvijas Zinātnes padome (turpmāk – padome) MK noteikumu 17. punkta noteiktajā kārtībā izsludina konkursu un MK noteikumu noteiktajā kārtībā administrē programmas projektu finansēšanai piešķirtos valsts budžeta līdzekļus atbilstoši Zinātniskās darbības likuma[[1]](#footnote-2) pārejas noteikumu 34. punktam (Zinātniskās darbības likuma 2019. gada 14. novembra redakcijā, kas stājas spēkā 2020. gada 1. jūlijā), kas noteic, ka līdz ar Studiju un zinātnes administrācijas (turpmāk – administrācija) likvidācijas pabeigšanu līdz 2020. gada 30. jūnijam, padome pārņem Zinātniskās darbības likuma 18.1 panta otrajā daļā minētos administrācijas uzdevumus. Ievērojot minēto, līdz 2020. gada 1. jūlijam tiks veikti attiecīgi grozījumi MK noteikumos, nosakot, ka administrācijas kompetences ar 2020. gada 1. jūlijam īstenos padome.

7. Padome konkursa sludinājumā norāda:

7.1. konkursa nosaukumu;

7.2. konkursa kopējo finansējumu;

  7.3. projektu pieteikumu iesniegšanas termiņu;

7.4. tīmekļvietni, kurā norādīta nepieciešamā informācija projektu pieteikumu iesniegšanai.

8. Projektu pieteikumu iesniegšanas termiņš ir 34 kalendārās dienas, sākot no konkursa izsludināšanas dienas.

9. Viens projekta pieteikuma iesniedzējs var iesniegt vienu projekta pieteikumu, un projekta pieteikumam programmas ietvaros ir jāaptver visi MK rīkojuma 6. un 7. punktā noteiktie uzdevumi un horizontālie uzdevumi.

10. Projekta īstenošanas laikā ir noteikti jānodrošina MK noteikumu 12.1. apakšpunktā minētais rezultāts, kā arī vēl vismaz divi minēto noteikumu 12. punktā minētie rezultāti. Plānotos projekta rezultātus projekta pieteikuma iesniedzējs norāda Nacionālajā zinātniskās darbības informācijas sistēmā (turpmāk – informācijas sistēma) atbilstoši šī nolikuma 1. pielikuma “Projekta pieteikums” (turpmāk – projekta pieteikums) A daļas „Vispārīgā informācija” 4. nodaļā „Projekta rezultāti”. Vienlaikus projekta īstenošanas laikā ir jāsasniedz rezultāti, kas nodrošina MK rīkojuma 6. un 7. punktā minēto uzdevumu izpildi. Visiem rezultātiem pēc iespējas jānodrošina pieejamība atvērtā piekļuvē, tai skaitā datu repozitorijos (pielietojot *FAIR[[2]](#footnote-3)* - atrodami, piekļūstami, savietojami un atkal izmantojami (findable, accessible, interoperable, reusable) - principus). Projekta pieteikuma iesniedzējs projekta pieteikumā plāno šādus specifiskos rezultātus:

10.1. ziņojumi par programmas ietvaros izstrādātajām un pielietotajām metodikām atbilstoši MK rīkojuma 6.1.2., 6.2.1., 6.2.2. un 6.2.3. apakšpunktam;

10.2. ziņojumi ar secinājumiem par programmas ietvaros veikto zinātnisko pētniecību atbilstoši MK rīkojuma 6.1.1., 6.1.2., 6.2.1.un 6.2.2. apakšpunktam;

10.3. ziņojumi par priekšlikumiem rīcībpolitikai un rīcībpolitikas ietekmi atbilstoši MK rīkojuma 6.1.3. un 6.2.2. apakšpunktam;

10.4. nozaru speciālistu iesaistes pasākumi informēšanai un kapacitātes celšanai atbilstoši MK rīkojuma 6.1.2., 6.1.3., 6.2.2. un 6.2.3. apakšpunktiem

**II. Projekta pieteikuma iesniedzēja un sadarbības partnera dalības nosacījumi projektā**

11. Projekta pieteikuma iesniedzējs atbilst MK noteikumu 2.12. un 9.1. apakšpunktā noteiktajam. Lai to apliecinātu, projekta iesniedzējs informācijas sistēmā augšupielādē aizpildītu un elektroniski parakstītu projekta pieteikuma D daļu „Projekta iesniedzēja apliecinājums” (turpmāk – projekta iesniedzēja apliecinājums). Ja nav iespējams nodrošināt drošu elektronisko parakstu, projekta pieteikuma iesniedzējs rīkojas atbilstoši nolikuma 2. pielikuma “Projekta pieteikuma, projekta vidusposma zinātniskā pārskata, projekta noslēguma zinātniskā pārskata noformēšanas un iesniegšanas metodika” (turpmāk – iesniegšanas metodika) 18. punktā noteiktajam.

12. Sadarbības partneris atbilst MK noteikumu 2.18. apakšpunktā noteiktajam. Sadarbības partneri projekta pieteikuma iesniedzējs piesaista, ievērojot MK noteikumu 9.3. apakšpunktu. Lai apliecinātu sadarbību projekta ietvaros, projekta pieteikuma iesniedzējs nodrošina, ka projekta sadarbības partneris elektroniski paraksta projekta pieteikuma E daļu “Projekta sadarbības partnera – zinātniskās institūcijas apliecinājums” (turpmāk – projekta sadarbības partnera – zinātniskās institūcijas apliecinājums) vai F daļu “Sadarbības partnera – valsts institūcijas apliecinājums” (turpmāk - projekta sadarbības partneris – valsts institūcijas apliecinājums), kuru projekta pieteikuma iesniedzējs pievieno projekta pieteikumam. Ja nav iespējams nodrošināt drošu elektronisko parakstu, projekta sadarbības partneris rīkojas atbilstoši iesniegšanas metodikas 22. vai 26. punktā noteiktajam.

13. Lai apliecinātu projekta pieteikuma iesniedzēja vai sadarbības partnera – zinātniskās institūcijas atbilstību MK noteikumu 2.12. apakšpunktam, attiecīgās zinātniskās institūcijas vadītājs iesniedz zinātniskās institūcijas finanšu vadības un grāmatvedības politiku un finanšu apgrozījuma pārskatu (projekta pieteikuma G daļa “Finanšu apgrozījuma pārskata veidlapa”) par 2019. gadu. Ja zinātniskajai institūcijai ir privātie investori, tā aizpilda apliecinājumu par ar projekta pieteikumu saistītās pētniecības rezultātu neizmantošanu komerciāliem mērķiem. Minētos dokumentus pievieno kā pielikumu projekta iesniedzēja apliecinājumam un projekta sadarbības partnera – zinātniskās institūcijas apliecinājumam atbilstoši iesniegšanas metodikai.

14. Ja attiecīgais projekta pieteikuma iesniedzējs vai sadarbības partneris ir atzīts kā atbilstošs pētniecības organizācijas definīcijai Fundamentālo un lietišķo pētījumu projektu 2020. gada atklātajā konkursā vai citos 2020. gadā izsludinātajos valsts pētījumu programmu atklātajos projektu konkursos, šī nolikuma 13. punktā minēto finanšu vadības un grāmatvedības politiku un finanšu apgrozījuma pārskatu neiesniedz.

15. Projekta īstenošanas ietvaros sadarbības partneris var pretendēt uz finansējuma saņemšanu no netiešajām attiecināmajām izmaksām proporcionāli sadarbības partnera tiešajām attiecināmajām izmaksām, ievērojot MK noteikumu 14.2. apakšpunktu.

16. Ja sadarbības partneris projekta īstenošanā iesaistās tostarp ar saviem cilvēkresursiem, starp kuriem var būt studējošie, tad tie projekta īstenošanā piedalās kā galvenie izpildītāji vai izpildītāji. Informāciju par sadarbības partnera iesaisti projekta īstenošanā ar saviem cilvēkresursiem norāda projekta pieteikuma A daļas “Vispārīga informācija” 2. nodaļā “Zinātniskā grupa”.

**III. Zinātniskās grupas** **dalības nosacījumi projektā**

17. Projekta pieteikuma iesniedzējs veido projekta īstenošanas zinātnisko grupu, ievērojot MK noteikumu 2.22. apakšpunktu.

18. Projekta pieteikumā projekta vadītājam, projekta galvenajiem izpildītājiem un projekta izpildītājiem noteiktās prasības un kompetence atbilst MK noteikumu 2.13., 2.14. un 2.15. apakšpunktā noteiktajam.

19. Zinātnieks kā projekta vadītājs var būt norādīts tikai vienā projekta pieteikumā. Ja zinātnieks kā projekta vadītājs ir norādīts divos vai vairāk projektu pieteikumos, padome sazinās ar projektu pieteikumos norādīto projekta vadītāju un lūdz vienas darbdienas laikā paziņot, kurā projekta pieteikumā zinātnieks atsauc savu dalību.

20. Projekta vadītāja, projekta galveno izpildītāju un projekta izpildītāju, kuri nav nolikuma 21. punktā minētie augstskolā studējošie, dalību projektā plāno atbilstoši šādām prasībām:

20.1. vienā projekta pieteikumā norādītā slodze nepārsniedz 1,0 pilna laika ekvivalenta[[3]](#footnote-4) izteiksmē;

20.2. visos projektu pieteikumos konkursa ietvaros norādītā slodze kopumā nepārsniedz 1,0 pilna laika ekvivalenta izteiksmē;

20.3.  šajā punktā minētās slodzes ievēro, slēdzot līgumu par projekta īstenošanu.

21. Projekta izpildē pētnieciskajā darbā iesaistīto augstskolā studējošo (turpmāk – studējošie) slodze kopā ir vismaz 1,0 pilna darba laika ekvivalenta izteiksmē vidēji projekta īstenošanas laikā.

22. Viena studējošā slodzi projektā plāno vismaz 0,25 pilna darba laika ekvivalenta izteiksmē attiecīgajā projekta īstenošanas posmā.

23. Ja studējošais projekta īstenošanas laikā pabeidz noteikta līmeņa studijas un ne vēlāk kā četru mēnešu laikā uzsāk nākamā līmeņa studijas, šīs personas iesaiste projektā minēto četru mēnešu periodā ir uzskatāma par atbilstošu šī nolikuma 21. un 22. punktā noteiktajam par studējošā iesaisti projekta izpildē.

24. Ja studējošais projekta īstenošanas laikā pabeidz studijas, tad šīs personas iesaiste projektā ir uzskatāma par atbilstošu šā nolikuma 21. un 22. punktā noteiktajam par studējošā iesaisti projekta izpildē 12 mēnešus no lēmuma par eksmatrikulāciju pieņemšanas dienas.

**IV. Atbalstāmās darbības un izmaksas**

25. Projekta pieteikuma iesniedzējs aizpilda projekta pieteikuma H daļu “Darbības, kurām nav saimnieciska rakstura”, kurā sniegta informācija par projekta pieteikumā plānoto darbību atbilstību MK noteikumu 2.2. apakšpunktam.

26. Projekta pieteikuma iesniedzējs projekta pieteikuma A daļas 3. nodaļā “Budžets” iekļauj informāciju par projekta attiecināmo izmaksu pozīcijām atbilstoši MK noteikumu 14. punktam.

**V. Projekta pieteikuma noformēšanas un iesniegšanas kārtība**

27. Projekta pieteikumu aizpilda un iesniedz padomei elektroniskā veidā informācijas sistēmā [www.sciencelatvia.lv](http://www.sciencelatvia.lv) konkursa sludinājumā norādītajā termiņā.

28. Projekta pieteikuma iesniedzējs aizpilda un iesniedz projekta pieteikumu, ievērojot iesniegšanas metodikā noteikto.

29. Lai apliecinātu projekta pieteikumu kopumā, projekta pieteikuma iesniedzējs paraksta projekta pieteikuma D daļu “Projekta iesniedzēja apliecinājums” ar elektronisku parakstu.

**VI. Projektu pieteikumu administratīvā izvērtēšana**

30. Projektu pieteikumu administratīvo izvērtēšanu nodrošina padome atbilstoši šī nolikuma 3. pielikumam “Metodika projekta pieteikuma atbilstības izvērtēšanai administratīvās atbilstības kritērijiem”, izvērtējot projekta pieteikuma atbilstību administratīvajiem un papildu administratīvajam kritērijam piecu darbdienu laikā no šī nolikuma 8. punktā noteiktās projektu konkursa noslēguma dienas.

31. Projekta pieteikumu vērtē atbilstoši MK noteikumu 19. punktā noteiktajiem administratīvajiem kritērijiem, tai skaitā, šādam papildu administratīvajam kritērijam: projekta pieteikums aptver visus MK rīkojuma 6. un 7. punktā noteiktos uzdevumus.

32. Padome, ņemot vērā administratīvās izvērtēšanas rezultātus, aizpilda šā nolikuma 4. pielikumu “Administratīvās atbilstības kritēriju vērtēšanas veidlapa”, ievērojot MK noteikumu 20. punktu.

33. Ja projekta pieteikums neatbilst kādam no nepapildināmiem administratīvajiem kritērijiem un papildu nepapildināmiem administratīvajiem kritērijiem, padome pēc administratīvās izvērtēšanas pabeigšanas programmas īstenošanas un uzraudzības komisijai (turpmāk – komisija) nosūta izvērtēto projektu pieteikumu sarakstu un projektu pieteikumu administratīvās vērtēšanas rezultātu apkopojumu, pamatojoties uz to, komisija pieņem lēmumu par projekta pieteikuma noraidīšanu atbilstoši MK noteikumu 8.3.2. apakšpunktam.

**VII. Projekta pieteikuma zinātniskā izvērtēšana**

34. Padome, ievērojot MK noteikumu III. nodaļā noteikto, organizē ekspertīzi projektu pieteikumu zinātniskai izvērtēšanai.

35. Projekta pieteikuma izvērtēšanai padome piesaista divus ekspertus, kuri atbilst MK noteikumu 23. un 24. punktā noteiktajām prasībām.

36. Padome nodrošina, ka eksperts, kas ir piekritis veikt projekta pieteikuma vērtēšanu, paraksta un iesniedz padomei šī nolikuma 5. pielikumu “Apliecinājums par interešu konflikta neesamību un konfidencialitātes ievērošanu”.

37. Administrācija ar katru padomes piesaistīto ekspertu slēdz līgumu par ekspertīzes veikšanu, izmantojot šī nolikuma 6. pielikuma “Līgums par ekspertīzes veikšanu/ The Contract of Scientific Evaluation” veidlapu (turpmāk – ekspertīzes līgums). Administrācija nodrošina padomei informāciju ekspertīzes veikšanai.

38. Eksperts vērtē projekta pieteikumu, piešķirot no viena līdz pieciem punktiem par katru kritēriju, ievērojot šādus MK noteikumu 26. punktā noteiktos zinātniskos vērtēšanas kritērijus:

38.1. projekta zinātniskā kvalitāte atbilstoši MK noteikumu 27. punktā noteiktajiem apsvērumiem;

38.2. projekta rezultātu ietekme atbilstoši MK noteikumu 28. punktā noteiktajiem apsvērumiem;

38.3. projekta īstenošanas iespējas un nodrošinājums atbilstoši MK noteikumu 29. punktā noteiktajiem apsvērumiem.

39. Katrs eksperts izvērtē projekta pieteikumu, aizpildot projekta pieteikuma individuālās ekspertīzes veidlapu atbilstoši šī nolikuma 7. pielikumam “Ekspertīzes veikšanas metodika (projekta pieteikumam, projekta vidusposma/noslēguma zinātniskajam pārskatam)” (turpmāk – ekspertīzes veikšanas metodika). Viens no projekta pieteikuma vērtēšanā iesaistītajiem ekspertiem, ņemot vērā kvalifikāciju un pieredzi, ir eksperts, kurš ir atbildīgs par abu ekspertu vērtējuma konsolidēšanu ekspertīzes konsolidētajā vērtējuma veidlapā. Otrs eksperts apstiprina aizpildīto konsolidētā vērtējuma veidlapu. Ekspertīzes individuālā vērtējuma un ekspertīzes konsolidētā vērtējuma veidlapas eksperti aizpilda, ievērojot šī nolikuma 8. pielikumu “Projekta pieteikuma ekspertīzes individuālā/ekspertīzes konsolidētā vērtējuma veidlapa”.

40. Ja eksperti nespēj vienoties par ekspertīzes konsolidēto vērtējumu viedokļu atšķirības dēļ, eksperti par to informē padomi. Šajā gadījumā padome piesaista vēl ekspertu, kurš veic projekta pieteikuma vērtēšanu, aizpildot individuālo ekspertīzes vērtējuma veidlapu. Pēc individuālās ekspertīzes vērtējuma veidlapas aizpildīšanas, šis eksperts, ņemot vērā iepriekš piesaistīto ekspertu aizpildītās individuālas ekspertīzes vērtējuma veidlapas, aizpilda konsolidētās ekspertīzes veidlapu.

41. Eksperts var veikt vairāku projektu pieteikumu vērtēšanu atbilstoši savai kvalifikācijai un pieredzei.

42. Ja projekta pieteikuma B daļas “Projekta apraksts” apjoms pārsniedz 15 lapaspuses, ekspertam ir tiesības sniegt atzinumu tikai par pirmajām 15 lapaspusēm un atteikties izvērtēt informāciju, kas seko pēc 15. lapaspuses.

43. Padome aprēķina katra projekta pieteikuma konsolidēto vērtējumu punktos, izmantojot šādu formulu: kur

43.1. K – projekta pieteikuma konsolidētais vērtējums punktos;

43.2. A – MK noteikumu 31.1. apakšpunktā minētā kritērija (zinātniskā kvalitāte) vērtējums (tā īpatsvars ir 30% no projekta pieteikuma konsolidētā vērtējuma punktos);

43.3. B – MK noteikumu 31.2. apakšpunktā minētā kritērija (rezultātu ietekme) vērtējums (tā īpatsvars ir 50% no projekta pieteikuma konsolidētā vērtējuma punktos);

43.4. C – MK noteikumu 31.3. apakšpunktā minētā kritērija (īstenošanas iespējas un nodrošinājums) vērtējums (tā īpatsvars ir 20% apmērā no projekta pieteikuma konsolidētā vērtējuma punktos).

44. Kvalitātes slieksnis projekta pieteikuma konsolidētajā vērtējumā ir trīs punkti katrā kritērijā atsevišķi un deviņi punkti visos kritērijos kopā.

45. Padome nosūta komisijai projektu pieteikumu ekspertīzes sarakstu (turpmāk – projektu pieteikumu saraksts), ievērojot MK noteikumu 32. punktā noteikto, un padara pieejamus skatīšanās režīmā šajā sarakstā iekļautos projektu pieteikumus un šiem projektiem aizpildītās konsolidētās ekspertīzes veidlapas.

**VIII. Projektu pieteikumu izvērtēšana pēc nozares specifiskajiem kritērijiem**

46. Komisija pēc šī nolikuma 45. punktā minētā saraksta saņemšanas, nedēļas laikā atbilstoši šī nolikuma 11. pielikumam “Metodika projekta pieteikuma atbilstības izvērtēšanai pēc nozares specifiskajiem kritērijiem” veic projektu pieteikumu (sevišķi I daļu “Nozares specifisko kritēriju izpilde”) izvērtēšanu, pēc šādiem specifiskajiem kritērijiem, aizpildot šī nolikuma 10. pielikumu “Individuālā/kopējā nozares specifisko kritēriju vērtēšanas veidlapa”:

46.1. projekta īstenošanas rezultātā tiks sagatavots izvērtējums par Latvijas zemes resursu izmantošanas juridisko ietvaru un zemes izmantošanas alternatīvajiem scenārijiem;

46.2. projekta īstenošanas rezultātā tiks sagatavoti priekšlikumi zemes resursu racionālai izmantošanai visos pārvaldības līmeņos;

46.3. projekta īstenošanas rezultātā tiks radītas jaunas zināšanas par ainavu potenciāla novērtēšanu un attīstību Latvijā;

46.4. projekta īstenošanas rezultātā tiks radīts jauns risinājums Latvijas ainavu novērtējuma rezultātu publicēšanai un sabiedrības izglītošanai (elektronisks Latvijas ainavu atlants);

46.5. projektā ir paredzēta sadarbība ar zemes resursu izmantošanā un ainavu plānošanā iesaistītajiem sociālajiem partneriem.

47. Komisija projekta pieteikumu vērtē, piešķirot līdz 1,5 punktiem par katru šī nolikuma 46.1.–46.5. apakšpunktā minēto specifisko kritēriju.

48. Komisija aprēķina katra projektu pieteikuma nozares specifisko kritēriju vērtējumu punktos, izmantojot formulu: S=(a+b+c+d+e), kur

48.1. S – projekta pieteikuma nozares specifisko kritēriju vērtējums;

48.2. a, b, c, d, e – vērtējums punktos katrā šī nolikuma 46.1.– 46.5. apakšpunkta specifiskajā nozares kritērijā.

49. Kopējais maksimālais iegūstamais punktu skaits nozares specifisko kritēriju izvērtējumā ir 7,5 punkti, kas atbilstoši MK noteikumu 33.2. apakšpunktam ir 30 procenti no kopējās maksimālās piešķirtās punktu summas zinātniskajos kritērijos.

**IX. Lēmuma pieņemšana par finansējuma piešķiršanu vai projekta pieteikuma noraidīšanu**

50. Komisija, ņemot vērā šā nolikuma 43. un 48. punkta kārtībā aprēķināto punktu skaitu, kā arī ņemot vērā šā nolikuma 49. punktu, apkopo informāciju par iesniegto projektu pieteikumu kopējiem izvērtēšanas rezultātiem kopējā projektu pieteikumu sarakstā, ranžējot projektus no augstāk novērtēto uz zemāk novērtēto. Kopējo projektu pieteikumu sarakstu komisija apstiprina un pieņem MK noteikumu 8.3.1. apakšpunktā minēto lēmumu, ņemot vērā katra projekta pieteikuma iegūto kopējo punktu skaitu un konkursam pieejamo finansējumu.

51. Komisijas lēmumu viena mēneša laikā no tā spēkā stāšanās dienas var apstrīdēt atbilstoši lēmumā norādītajai kārtībai.

**X. Projektu finansēšana**

52. Padome 10 dienu laikā no MK noteikumu 8.3.1. apakšpunktā minētā lēmuma par finansējuma piešķiršanu projekta īstenošanai pieņemšanas dienas, bet ne vēlāk kā 2020. gada oktobrī noslēdz ar projekta pieteikuma iesniedzēju (turpmāk – projekta īstenotājs) šā nolikuma 9. pielikumā “Līgums par valsts pētījumu programmas “Ilgtspējīga teritorijas attīstība un racionāla zemes resursu izmantošana” projekta īstenošanu” norādīto līgumu (turpmāk – projekta līgums).

53. Projekta īstenotājs projekta īstenošanu uzsāk ne vēlāk kā 10 dienu laikā no projekta līguma abpusējas parakstīšanas dienas. Projekta izmaksas ir attiecināmas, sākot no MK noteikumu 8.3.1. apakšpunktā minētā lēmuma par finansējuma piešķiršanu projekta īstenošanai pieņemšanas dienas.

54. Viens projekta finansēšanas posms ir 12 mēneši, un avansa maksājuma apmērs vienam projekta finansēšanas posmam ir norādīts projekta līgumā.

55. Projekta īstenotājs ir atbildīgs par sadarbības līgumu noslēgšanu ar projekta sadarbības partneriem un projekta sadarbības partneriem paredzētā projekta avansa maksājuma daļas un noslēguma maksājuma daļas pārskaitīšanu sadarbības līgumos paredzētajos termiņos un kārtībā.

**XI. Projekta vidusposma un projekta noslēguma zinātniskā pārskata iesniegšana un izvērtēšana**

56. Projekta īstenotājs, izmantojot informācijas sistēmu, iesniedz padomei projekta vidusposma zinātnisko pārskatu viena mēneša laikā no dienas, kad ir pagājusi puse no projekta īstenošanas termiņa un projekta noslēguma zinātnisko pārskatu viena mēneša laikā pēc projekta īstenošanas noslēguma datuma, kas noteikts projekta līgumā.

57. Padome atbilstoši MK noteikumu 46. punktam nodrošina ekspertu (kuri atbilst MK noteikumu 23. un 24.punktā noteiktajām prasībām) atlasi projekta vidusposma zinātniskā pārskata un projekta noslēguma zinātniskā pārskata izvērtēšanai.

58. Vidusposma zinātnisko pārskatu un projekta noslēguma zinātnisko pārskatu divu mēnešu laikā izvērtē divi eksperti atbilstoši ekspertīzes veikšanas metodikai. Ekspertu viedokļu nesakritības gadījumā piesaista vēl vienu ekspertu, kurš, ņemot vērā iepriekš piesaistīto ekspertu viedokļus, sagatavo projekta vidusposma zinātniskā pārskata un projekta noslēguma zinātniskā pārskata vērtējumu.

**XII. Padomes vidusposma un gala ziņojums par programmas īstenošanu**

59. Padome, ievērojot MK noteikumu 50. punktu, sagatavo padomes vidusposma un gala ziņojumu par programmas īstenošanu (turpmāk – padomes ziņojums) viena mēneša laikā no vidusposma un noslēguma zinātniskā pārskata izvērtēšanas noslēguma dienas.

60. Padomes ziņojuma saturu veido:

60.1. statistika par finansētajiem projektiem (publikācijas, maģistra/doktora darbi, visi rezultatīvie rādītāji);

60.2. projekta zinātnisko rezultātu apraksts atbilstoši programmas mērķim un uzdevumiem; 60.3. zinātniskās sadarbības apraksts (sevišķi starp programmas projektiem, starptautiskā līmenī, konsorciji, plānotie pieteikumi Eiropas Savienības pētniecības un inovāciju pamatprogrammās (Apvārsnis 2020 un Apvārsnis Eiropa) u.tml.);

60.4. projektu rezultātu sociālekonomiskā ietekme (vidusposmā īstenotie pasākumi, noslēgumā konkrētie īstenotie pasākumi saskaņā ar programmas horizontālajiem uzdevumiem);

60.5. cita informācija atbilstoši komisijas lēmumiem.

**XIII. Informācijas un publicitātes prasības**

61. Projekta īstenotājs apņemas publicēt projekta informāciju (tajā skaitā par projekta īstenošanu, zinātnisko grupu, aktivitātēm un sasniegtajiem rezultātiem) projekta īstenotāja interneta vietnē un apņemas nodrošināt šīs informācijas uzturēšanu un papildināšanu atbilstoši sasniegtajiem projekta rezultātiem vismaz piecus gadus no dienas, kad ir parakstīts MK noteikumu 59.1.2. apakšpunktā noteiktais projekta izpildes pieņemšanas un nodošanas akts.

62. Projekta atpazīstamības veicināšanai projekta īstenotājs var izveidot projekta vizuālās identitātes zīmi, kas raksturo projektu un kurā ir ietverts programmas nosaukums vai tā abreviatūra, par pamatu izmantojot valsts pētījumu programmām izveidoto vienoto grafisko identitāti[[4]](#footnote-5).

63. Projekta īstenotājs un sadarbības partneri (ja attiecināms), veicot sabiedrības informēšanas pasākumus, publicējot zinātniskos rakstus un publiskojot citus projekta rezultātus, piedaloties konferencēs vai citādi prezentējot projekta rezultātus, atsaucas uz programmas nosaukumu, finansējuma avotu un attiecīgā projekta numuru vai lieto šā nolikuma 62. punktā noteiktajā kārtībā apstiprinātu projekta vizuālās identitātes zīmi.

**XIV. Noslēguma jautājumi**

64. Informāciju par apstiprinātiem projekta pieteikumiem publicē tīmekļvietnēs: [www.varam.gov.lv](http://www.varam.gov.lv) un [www.lzp.gov.lv](http://www.lzp.gov.lv).

65. Jautājumus par projekta pieteikuma sagatavošanu un iesniegšanu ne vēlāk kā divas darbdienas līdz šī nolikuma 8. punktā noteiktajam projekta pieteikuma iesniegšanas beigu termiņam nosūta uz elektroniskā pasta adresēm: [vpp@varam.gov.lv](mailto:vpp@varam.gov.lv) un [vpp@lzp.gov.lv](mailto:ingmars.kreismanis@lzp.gov.lv). Atbildes uz projekta pieteikuma iesniedzēja iesūtītajiem jautājumiem nosūta elektroniski, biežāk uzdotos jautājumus un atbildes publicē padomes interneta vietnē [www.lzp.gov.lv](http://www.lzp.gov.lv). Citus jautājumus par programmas īstenošanu nosūta uz minētajām elektroniskā pasta adresēm.

66. Projekta līguma teksts slēgšanas procesā var tikt precizēts atbilstoši projekta satura specifikai. Ekspertīzes līguma teksts slēgšanas procesā var tikt precizēts atbilstoši projekta pieteikuma satura un ekspertīzes specifikai.

**Pielikumi**

**1. pielikums** “Projekta pieteikums”;

**2. pielikums** “Projekta pieteikuma, projekta vidusposma zinātniskā pārskata, projekta noslēguma zinātniskā pārskata noformēšanas un iesniegšanas metodika”;

**3. pielikums** “Metodika projekta pieteikuma atbilstības izvērtēšanai administratīvās atbilstības kritērijiem”;

**4. pielikums** “Administratīvās atbilstības kritēriju vērtēšanas veidlapa”;

**5. pielikums** “Apliecinājums par interešu konflikta neesamību un konfidencialitātes ievērošanu”;

**6. pielikums** “Līgums par ekspertīzes veikšanu/ The Contract of Scientific Evaluation”;

**7. pielikums** “Ekspertīzes veikšanas metodika (projekta pieteikumam, projekta vidusposma/noslēguma zinātniskajam pārskatam)”;

**8. pielikums** “Projekta pieteikuma ekspertīzes individuālā/konsolidētā vērtējuma veidlapa”;

**9. pielikums** “Līgums par valsts pētījumu programmas “Ilgtspējīga teritorijas attīstība un racionāla zemes resursu izmantošana” projekta īstenošanu”:

9.1. pielikums līgumam “Projekta pieteikums”;

9.2. pielikums līgumam “Finansējuma sadalījums projekta īstenošanas 24 mēnešu periodam”;

9.3. pielikums līgumam “Finanšu pārskats par \_\_\_\_\_. gada valsts pētījumu programmas projekta īstenošanu”;

9.4. pielikums līgumam “Valsts pētījumu programmas projekta izmaiņas līgumsummas kalkulācijā”;

9.5. pielikums līgumam “Valsts pētījumu programmas projekta izmaiņas zinātniskajā grupā”;

9.6. pielikums līgumam “Projekta vidusposma/noslēguma zinātniskā pārskata veidlapa”;

9.7. pielikums līgumam “Saturiskais pārskats”;

9.8. pielikums līgumam “Pieņemšanas un nodošanas akts par valsts pētījumu programmas projekta īstenošanu”;

**10. pielikums** “Individuālā/kopējā nozares specifisko kritēriju vērtēšanas veidlapa”;

**11. pielikums** “Metodika projekta pieteikuma atbilstības izvērtēšanai pēc nozares specifiskajiem kritērijiem”;

**12. pielikums** “Projekta vidusposma/noslēguma zinātniskā pārskata individuālā/konsolidētā vērtējuma veidlapa”.

1. <https://likumi.lv/ta/id/310999-grozijumi-zinatniskas-darbibas-likuma> [↑](#footnote-ref-2)
2. sk. šeit - <https://www.go-fair.org/fair-principles/> [↑](#footnote-ref-3)
3. Pilna laika ekvivalents (PLE) atbilstoši Darba likumā noteiktajam – 40 stundas nedēļā [↑](#footnote-ref-4)
4. sk. <https://izm.gov.lv/images/VPP_grafiska/VPP_GRAFISK_IDENTITTE.pdf> (pārējie materiāli šeit lapas ievaddaļā - <https://izm.gov.lv/lv/zinatne/valsts-petijumu-programmas>) [↑](#footnote-ref-5)